b"\n_START_ARTICLE_\nSokollu Mehmed Paix\xc3\xa0\n_START_SECTION_\nCarrera pol\xc3\xadtica i militar\n_START_PARAGRAPH_\nEs va fer musulm\xc3\xa0 adoptant el nom de Muhammad (Mehmed o Mehmet en turc) i va comen\xc3\xa7ar la seva carrera ja amb prop de 18 anys per un c\xc3\xa0rrec menor. Va entrar al palau de Topkapi i va ascendir els diversos escalafons de la jerarquia administrativa. El 1546 fou nomenat Kapudan Paix\xc3\xa0 en el lloc de Khayr al-Din Barba-rossa amb rang de sandjakbegi; es va destacar com a administrador deixant en canvi les operacions militars a Dragut (Turghud Reis)._NEWLINE_El 1549 va succeir com a beglerbeg de Rum\xc3\xa8lia a Semiz Ali Pasha que havia estat nomenat governador d'Egipte (1549-1554). Com a beglerbeg va refermar els drets del protegit turc Joan Segimon Zapolya (fill del rei difunt Joan Zapolya) sobre Transsilv\xc3\xa0nia en contra de les pretensions de Ferran d'Habsburg i la tra\xc3\xafci\xc3\xb3 del regent Jordi Utje\xc5\xa1enovi\xc4\x87 conegut com a Martinuzzi favorable a l'emperador austr\xc3\xadac (que el va premiar fent-lo nomenar cardenal). Sokollu va iniciar la campanya el 1551 amb les seves forces i les dels sandjaks de Sem\xc3\xa8ndria i Nigbolu, t\xc3\xa0tars de Crimea i Dobrudja, i contingents de Mold\xc3\xa0via i Val\xc3\xa0quia, i despr\xc3\xa9s es va reunir amb altres forces otomanes a Slankemen i va creuar el Danubi el 7 de setembre de 1551 a Petrovaradin, i despr\xc3\xa9s el Tisza a Titel, entrant a Transsilv\xc3\xa0nia on va ocupar Be\xc4\x8dej (18 de setembre) on la guarnici\xc3\xb3, que va oposar resist\xc3\xa8ncia, fou massacrada; despr\xc3\xa9s una dotzena de fortaleses (amb guarnicions de soldats serbis) es van rendir. A Lippa es va trobar amb una guarnici\xc3\xb3 de les forces del general imperial Joan Baptista Castaldo, manada per Pet\xc3\xb6 Janos, que va fugir; llavors va assetjar Temesvar defensada per Esteve Losonczy, per\xc3\xb2 ja prop l'hivern i que Castaldo s'acostava, es va retirar a Belgrad. Ulama Beg, encarregat de la guarnici\xc3\xb3 de Lippa, es va haver de retirar tamb\xc3\xa9 quan fou atacat per Castaldo; va poder retirar-se merc\xc3\xa8s a una treva acordada per Martinuzzi al que llavors Castaldo va acusar de doble fidelitat i va fer executar al castell d'Alvincz el 18 de desembre._NEWLINE_Abans de l'inici de la campanya del 1552, l'imperial Miquel Toth es va apoderar per sorpresa de Szeged (nit del 23 al 24 de febrer) i el sandjakbegi Mikhaloghlu Khidir Beg es va fer fort a la ciutadella, demanant ajut per coloms missatgers. Sokollu i altres governadors otomans van decidir ajudar la ciutat i el sandjakbegi de Buda, Ali Pasha, ajudat pel de Semendire, Rustem Pasha, la van reconquerir. Degut a la gravetat de la situaci\xc3\xb3 el comandament de la campanya fou concedit a Kara Ahmed Pasha, que com a segon visir, era l'oficial de rang m\xc3\xa9s alt, i Sokollu va tenir una posici\xc3\xb3 subordinada. Temesvar fou conquerida (juliol) junt amb altres places al Banat._NEWLINE_Llavors fou cridat per prendre part a la seg\xc3\xbcent campanya a P\xc3\xa8rsia, que va dirigir personalment el sult\xc3\xa0 Solim\xc3\xa0 el Magn\xc3\xadfic (1553). El conflicte successori que va acabar amb l'execuci\xc3\xb3 del pr\xc3\xadncep Mustaf\xc3\xa0, va retardar les operacions; el 1554 les tropes de Sokollu, que formaven l'ala esquerra, van anar d'Erzurum a Nakhitxevan i va participar en les operacions contra fortaleses a Ge\xc3\xb2rgia. Al final de la campanya fou ascendit a tercer visir entrant al diwan imperial._NEWLINE_L'agost de 1555 fou enviat a la Dobrudja per sufocar una revolta d'un personatge que deia ser el pr\xc3\xadncep Mustaf\xc3\xa0, per\xc3\xb2, abans d'arribar, el sandjakbegi de Nigbolu va capturar al rebel (entregat pel seu propi visir); el va enviar a Sokollu que el va fer penjar. La successi\xc3\xb3 se la disputaven ara dos pr\xc3\xadnceps: Selim i Baiazet. El 1558 Solim\xc3\xa0 va enviar a Sokollu a parlar amb Selim, per ordenar-li d'acceptar el govern d'uns sandjaks que se li atorgaven i obeir al pare. Selim va acceptar de passar de Manisa a K\xc3\xbctahya i d'obeir al pare; una filla del pr\xc3\xadncep es va casar amb Sokollu; en canvi Pertev Pasha, quart visir enviat amb la mateixa missi\xc3\xb3 al pr\xc3\xadncep Baiazet, va topar amb el ref\xc3\xbas obstinat d'aquest (no volia deixar Konya per anar a Amasya); Baizet va reunir les seves tropes i va caler que el sult\xc3\xa0 despatx\xc3\xa9s tropes a Konya (3000 gen\xc3\xadssers) el comandament de les quals va encarregar a Sokollu. La batalla de la plana de Konya el 29 de maig de 1559, va suposar la derrotat de Baiazet. Aquest es va refugiar a Amasya i va fugir tot seguit a P\xc3\xa8rsia. El sult\xc3\xa0 va enviar al pr\xc3\xadncep Selim en persecuci\xc3\xb3 del seu germ\xc3\xa0 i Sokollu el va acompanyar, arribant fins a Sivas, per\xc3\xb2 sense poder-lo atrapar. Llavors Sokollu va passar l'hivern a Alep vigilant qualsevol possible acci\xc3\xb3 del pr\xc3\xadncep fugit. El 1560 Sokollu va retornar a Istanbul._NEWLINE_El 10 de juliol de 1561 va morir el gran visir Damat R\xc3\xbcstem Paix\xc3\xa0 i el va succeir el segon visir Semiz Ali Pasha, passant Sokollu a ser el segon visir, restant uns anys a la cort amb una influ\xc3\xa8ncia creixent sobre el sult\xc3\xa0. El 1561/1562 es va formalitzar el seu matrimoni amb Esmakhan, filla del pr\xc3\xadncep Selim, despr\xc3\xa9s de repudiar a les seves dues dones anteriors. Semiz Ali Pasha va morir el 27 de juny de 1565 i l'endem\xc3\xa0 Sokollu Mehmed Pasha rebia el segell de gran visir. El setge de Malta es va acabar amb un frac\xc3\xa0s i Sokollu va decidir compensar amb un atac a \xc3\x80ustria agafant com excusa els atacs austr\xc3\xadacs a algunes fortaleses a Transsilv\xc3\xa0nia i l'impagament d'alguns tributs. Sokollu va insistir que per raons religioses el sult\xc3\xa0, que estava for\xc3\xa7a malalt, havia de dirigir la campanya. El sult\xc3\xa0 per\xc3\xb2 anava en llitera i la direcci\xc3\xb3 efectiva quedava en mans del gran visir._NEWLINE_Durant el setge de Szigetv\xc3\xa1r, defensada per Mikl\xc3\xb3s Zr\xc3\xadnyi, que havia comen\xc3\xa7at el 5 d'agost, va morir el sult\xc3\xa0 la nit del 6 al 7 de setembre (la fortalesa fou ocupada el dia 8 de setembre de 1566). En aquestes circumst\xc3\xa0ncies la capacitat de Sokollu es va posar de manifest, no sols en un valor extraordinari en combat, sin\xc3\xb3 en la seva lucidesa, domini de la situaci\xc3\xb3, efic\xc3\xa0cia i imaginaci\xc3\xb3: la mort del sult\xc3\xa0 fou mantinguda en secret per evitar cap canvi a l'ex\xc3\xa8rcit assetjant i al mateix temps fou enviat un missatger a alertar al seu sogre el pr\xc3\xadncep Selim a K\xc3\xbctahya; despr\xc3\xa9s de la caiguda de la fortalesa l'ex\xc3\xa8rcit es va dirigir a Belgrad i mentre es va mantenir la ficci\xc3\xb3 que el sult\xc3\xa0 continuava viu i donant ordes a l'espera que Selim, que ja s'havia proclamat sult\xc3\xa0 a Istanbul, agaf\xc3\xa9s les regnes i arrib\xc3\xa9s a Belgrad. Quan aix\xc3\xb2 va passar, Selim va refusar tornar-se a proclamar sult\xc3\xa0 a Belgrad i es va presentar a les tropes a les que va fer el donatiu tradicional. L'ex\xc3\xa8rcit per\xc3\xb2, tot i haver estat informat ja abans de la mort del vell Solim\xc3\xa0, es va amotinar i Sokollu va salvar la situaci\xc3\xb3 for\xc3\xa7ant a Selim a decretar un augment de sou mentre feia marxar discretament el cad\xc3\xa0ver del sult\xc3\xa0 cap a Istanbul. Quan tot l'ex\xc3\xa8rcit va arribar a Istanbul, el mot\xc3\xad es va reproduir a Edirne; les tropes reclamaven l'efectivitat d'algunes promeses; Selim va ser bloquejat i no podia arribar a palau i va haver d'ordenar al gran visir la cessi\xc3\xb3 en totes les peticions de les tropes amotinades._NEWLINE_Confirmat com a gran visir va exercir una influ\xc3\xa8ncia enorme. El seu poder era considerable; rebia a membres de la seva fam\xc3\xadlia que no s'havien convertit a l'islam, a la vista de tothom; alguns parents van rebre alts c\xc3\xa0rrecs, com el seu cos\xc3\xad Mustaf\xc3\xa0 Paix\xc3\xa0 (nomenat beglerbeg de Buda), el germ\xc3\xa0 d'aquest, Mehmed (sandjakbeg de B\xc3\xb2snia 1567-1573 amb alguna interrupci\xc3\xb3) que despr\xc3\xa9s fou gran visir (1604-1606) quan ja era conegut com a Sokolluzade Lala Mehmed Paix\xc3\xa0, Rustem Beg (inicialment Ferhab Beg) que fou sandjakbegi de Klis el 1570 (i m\xc3\xa9s tard de B\xc3\xb2snia), el seu cunyat Kara Sinan Beg (casat amb Shemsa, germana de Sokollu), sandjakbeg de B\xc3\xb2snia el 1562 i tres vegades d'Hercegovina (1563-1567, 1569 i 1574-1580), i el beglerbegi d'Egipte Hussein Pasha (1573-1575). El seu secretari personal, Feridun, que li havia salvat la vida en el setge de Szigetv\xc3\xa1r, fou un dels seus homes de m\xc3\xa0xima confian\xc3\xa7a._NEWLINE_El 1568 va renovar el tractat de pau amb \xc3\x80ustria (Maximili\xc3\xa0 I) que encara m\xc3\xa9s tard va renovar altre cop sota el sult\xc3\xa0 Murat III (Rodolf d'Habsburg). El 1569 va signar unes capitulacions amb Fran\xc3\xa7a, que semblen ser les primeres, ja que les de 1536 no havien estat mai ratificades. Va donar suport a Pol\xc3\xb2nia a la coronaci\xc3\xb3 del successor de Segimon August i a Transsilv\xc3\xa0nia a Esteve Bathory com a voivoda successor de Joan Segimon Zapolya. El sult\xc3\xa0 d'Atjeh Ala al-Din que des de 1562 demanava ajut a l'imperi contra els portuguesos, va rebre finalment (1568-1569) el refor\xc3\xa7 d'una esquadra de 19 galeres manades pel kapudan paix\xc3\xa0 d'Alexandria, Kurtoghlu Khidir, amb forces de terra importants; encara es conserven a Holanda cinc canons otomans trobats a Atjeh corresponents a aquest enviament. El 1569 va planejar obrir un canal entre el riu Don i el Volga per poder fer una expedici\xc3\xb3 a \xc3\x80strakhan; el txerk\xc3\xa8s Kasim Beg fou nomenat beglerbeg de Feod\xc3\xb2ssia (Kefe) i comandant en cap de la campanya, que tenia com a justificaci\xc3\xb3 l'amena\xc3\xa7a dels infidels que ocupaven \xc3\x80strakhan contra la ruta dels pelegrins de l'\xc3\x80sia central; el motiu de fons era assegurar el control de Xirvan, Ge\xc3\xb2rgia i Karabakh per rodejar P\xc3\xa8rsia en vista a futures campanyes; a causa de les dificultats de la feina, del clima, de la dist\xc3\xa0ncia a la base i dels atacs del pr\xc3\xadncep rus Serebryanoy (combinats amb la mala voluntat del khan de Crimea Devlet I Giray) va fer fracassar l'operaci\xc3\xb3 i el sult\xc3\xa0 va arruixar al gran visir en p\xc3\xbablic, per\xc3\xb2 aquest va superar el mal moment. Un altre projecte de canal, el canal de Suez, va quedar nom\xc3\xa9s en aix\xc3\xb2, un projecte mai executat._NEWLINE_En l'aspecte militar, durant els seus anys de gran visir entre 1567 i 1579, va fer diverses campanyes encara que no va agafar el comandament. La primera al Iemen el 1570 on el 1566 s'havia revoltat l'imam zaidita Mutahhar i s'havia apoderat de Sanaa on s'havia declarat independent, i havia arrabassat als turcs tot el pa\xc3\xads excepte alguns punts de la costa. Sokollu va aprofitar l'ocasi\xc3\xb3 per enfrontar a dos dels seus rivals: va donar el comandament de l'ex\xc3\xa8rcit turc al seu enemic Lala Mustaf\xc3\xa0 Paix\xc3\xa0 que estava enfrontat amb el beglerbegi d'Egipte l'alban\xc3\xa8s Koca Sinan Paix\xc3\xa0 (1567-1568) i el va enviar al Iemen passant per Egipte, on com esperava el beglerbegi li va refusar ajut. Lala Mustaf\xc3\xa0 fou revocat i reenviat a Damasc i Sinan Paix\xc3\xa0 nomenat comandant (serdar); el 1570-1571 Koca Sinan Paix\xc3\xa0 va restaurar el domini otom\xc3\xa0 al Iemen i el 1571 tornava al govern d'Egipte en el lloc de Garkhas Pasha que l'havia exercit entre 1568 i 1571._NEWLINE_L'afer de Xipre presentava altre tipus de complicacions; la conquesta portava a la guerra amb Ven\xc3\xa8cia i Sokollu s'hi oposava perqu\xc3\xa8 suposava que la rep\xc3\xbablica s'aliaria amb la corona castellana-aragonesa i amb el Papa, el que els permetria reunir una for\xc3\xa7a naval molt important contra l'Imperi, i en canvi era partidari d'intervenir a Castella en suport dels moriscs revoltats (el 15 d'abril de 1570 va ordenar al beglerbegi d'Alger d'aportar ajut als rebels moriscs). Piyale Pasha, Lala Mustaf\xc3\xa0 Paix\xc3\xa0 i Josep Nasi en canvi, es pronunciaven per la guerra i van acabar per imposant el seu punt de vista merc\xc3\xa8s al shaykh al-Islam Ebu Suud, un partidari habitual de Sokollu que aquesta vegada va donar suport als seus rival per mitj\xc3\xa0 d'una fatwa que justificava la violaci\xc3\xb3 del tractat vigent amb Ven\xc3\xa8cia. Com Sokollu havia previst es va formar l'alian\xc3\xa7a cristiana coneguda com la Santa Alian\xc3\xa7a. Durant tota la campanya Sokollu va mantenir contacte amb el batlle veneci\xc3\xa0 Marc Antoni Barbaro, del que era amic. Despr\xc3\xa9s de la batalla de Lepant va fer construir 150 galeres (hivern de 1571 a 1572) i va entregar al kapudan paix\xc3\xa0 Kuli\xc4\x8d Ali, pocs mesos despr\xc3\xa9s del desastre, una flota m\xc3\xa9s poderosa que abans. L'illa de Xipre va quedar en mans dels otomans. El 1573 es va ajustar la pau amb Ven\xc3\xa8cia._NEWLINE_Va construir palaus, mesquites i altres edificacions importants la major part de les quals subsisteixen. Va protegir alguns poetes i pintors per\xc3\xb2 no va destacar com un gran mecenes. El 15 de desembre de 1574 va morir Selim II i el gran visir va fer buscar en secret a l'hereu Murat III que estava a Manisa organitzant el relleu sense incidents. El nou sult\xc3\xa0 va fer el donatiu a les tropes i el mateix Sokollu el va fer a la cavalleria. Murat III el va confirmar com a gran visir._NEWLINE_Entorn de Sokollu es va anar formant un poder\xc3\xb3s partit que integraven quatre favorits del nou sult\xc3\xa0, el kadi al-askar, el cap dels eunucs blancs i les dones de l'harem a comen\xc3\xa7ar per la walida (reina mare) Nur Banu i la favorita del sult\xc3\xa0 Safiya, i Djanfeda (que a la mort de Nur Banu fou la governanta de l'harem). El febrer del 1575 Sokollu va iniciar el conflicte iniciant una investigaci\xc3\xb3 sobre un dels favorits; llavors els enemics del gran visir van comen\xc3\xa7ar a presentar queixes al sult\xc3\xa0 i l'investigat va acabar sent ascendit; va seguir una purga dels partidaris de Sokollu entre els quals Feridun que fou enviat al sandjak de Belgrad; alguns foren executats i altres apartats dels c\xc3\xa0rrecs que ocupaven i desterrats. Sokollu no va poder impedir l'esclat de la guerra amb P\xc3\xa8rsia el 1577; llavors va tornar a seguir la t\xc3\xa0ctica que havia utilitzat al Iemen: va nomenar comandant (serdar) al seu enemic Lala Mustaf\xc3\xa0 Paix\xc3\xa0, per\xc3\xb2 ja els seus enemics ocupaven quasi totes les posicions essencials. En ocasi\xc3\xb3 de l'esclat d'un arsenal a Buda, el seu cos\xc3\xad Sokollu Mustafa Pasha fou acusat de neglig\xc3\xa8ncia i executat (10 d'octubre de 1578) i el va succeir Uveys \xc3\x87elebi (el favorit investigat); la mort del seu cunyat Piyale Pasha (casat amb una filla de Selim II) i el mufti Hamud Efendi va erosionar encara m\xc3\xa9s la seva posici\xc3\xb3; el sult\xc3\xa0 volia controlar tots els nomenaments i ja no ho delegava en el gran visir com havia fet el seu pare. Per\xc3\xb2 va seguir exercint el c\xc3\xa0rrec amb normalitat._NEWLINE_El 12 d'octubre de 1579, quan estava reunit amb el diwan al seu palau, fou assassinat (apunyalat) per un visitant vestit com un dervix que va resultar ser un bosni\xc3\xa0 que segons es va dir oficialment tenia una reclamaci\xc3\xb3 personal (la disminuci\xc3\xb3 del seu timar); es creu per\xc3\xb2 que l'assass\xc3\xad podia haver actuat en revenja per l'execuci\xc3\xb3 del cap de la secta dels hamzevis de B\xc3\xb2snia, Shaykh Hamza Bali (executat a Istanbul el 1562 per una fatwa d'Ebu Suud, fidel de Sokollu). Fou enterrat al seu mausoleu d'Ey\xc3\xbcp."